b'\n_START_ARTICLE_\nRde\xc4\x8da laterna\n_START_PARAGRAPH_\nRde\xc4\x8da laterna je v zgodovini Dirke po Franciji neuradno priznanje za kolesarje, ki v skupni razvrstitvi kon\xc4\x8dajo na zadnjem mestu Toura. Ime rde\xc4\x8da laterna ali po francosko lanterne rouge izvira iz rde\xc4\x8de svetilke, ki je bila neko\xc4\x8d obe\xc5\xa1ena na zadnjem vagonu vlaka in je strojevodje opozarjala na nevarnost v daljavi. Zadnjeuvr\xc5\xa1\xc4\x8deni kolesarji na Dirki po Franciji so velikokrat vplivali na uvrstitev na zmagovalnem odru. Med njimi je bil denimo Wim Vansevenant, ki je kot pomo\xc4\x8dnik ve\xc4\x8d let pomagal Robbieju McEwenu in Cadelu Evansu:_NEWLINE_\xe2\x80\x9cRobbie je bil v zeleni majici, jaz pa nisem opazil \xe2\x80\x93 ali pa mi ni bilo mar \xe2\x80\x93, da sem blizu zadnjega mesta. Na ravnih etapah sem hranil energijo za naslednji dan, ker sem vedel, da me spet \xc4\x8daka delo. In potem, ko sem ga opravil, sem samo \xc5\xbedel v glavnini, dokler me ni pustila za sabo in sem lagodno odkolesaril do cilja ... Spomnim se neke etape; zadnjih pet kilometrov sem vozil poleg drugega ekipnega avtomobila in nenadoma sem zagledal velik televizijski zaslon in se ustavil. Ustavil se je tudi avto in videl sem Robbieja, ki je v zadnjem kilometru peljal zmagi naproti. Torej sem se jaz \xc5\xbee ohlajal, ko so fantje na poti k cilju dajali od sebe 200 odstotkov. Malo sem se spo\xc4\x8dil in naslednji dan smo spet delali.\xe2\x80\x9d_NEWLINE_Max Leonard, ki je raziskoval zgodovino rde\xc4\x8dih latern v francoskih arhivih, pi\xc5\xa1e, da je tudi zaradi bojev za zadnje mesto Dirka po Franciji postala temeljni kamen profesionalnega kolesarskega sveta. Kolesarji pogosto ubirajo razli\xc4\x8dne taktike, da na cilj prikolesarijo znotraj \xc4\x8dasovne omejitve, a ob tem preslepijo tekmece za dno uvrstitve. \xc5\xa0portni direktorji proti koncu dirke kolesarjev ne po\xc5\xa1iljajo samo v ospredje, temve\xc4\x8d tudi na rep glavnine. Na Touru torej ni bistvena samo rumena majica, v ozadju se namre\xc4\x8d dogaja \xc5\xa1e marsikaj drugega. Wim Vansevenant, ki je priznanje za zadnje mesto osvojil trikrat (2006-2008), je prepri\xc4\x8dan, da\xc2\xa0"se za rde\xc4\x8do laterno ne bori\xc5\xa1, ampak te najde sama".'